Ineenstorting by TB Joshua-gebou: Dodetal nog onduidelikDie gebou wat ineengestort het Foto: Channel NewsAsia “Die amptelike syfer is nog nie bekend gemaak nie en die getal kan steeds styg of daal,” het Lulu Mnguni uit Nigerië aan eNCA gesê. Hy het gesê daar is ŉ gebrek aan inligting oor dit wat op die grondvlak gebeur. “Ons het meer mense na die toneel gestuur om ons met inligting by te staan. Ons kan op die oomblik bevestig dat 20 mense in die hospitaal behandel word en 248 mense het die ineenstorting oorleef.” Hy het bevestig Suid-Afrika gaan ŉ span kundiges van verskeie staatsdepartemente na Nigerië stuur om bystand te verleen. President Jacob Zuma het Dinsdagaand gesê 67 Suid-Afrikaners is dood en talle is beseer toe ŉ gastehuis by die Synagogue Church of All Nations Vrydag ineengestort het. Daar is nog nie enige duidelikheid waarom dié getal teenstrydig is met die dodetal wat gister in Nigerië bekend gemaak is nie. Ibrahim Farinloye, woordvoerder vir die nasionale noodbestuuragentskap (NEMA), het Dinsdagmiddag nog aan AFP gesê die algehele dodetal staan op 62. Die gastehuis het uitlanders, wat aanhangers is van die gewilde televangelis TB Joshua, ook bekend as “Die Profeet”, gehuisves. TB Joshua was ook by dié sinagoge betrokke. Mense van dwarsoor die wêreld stroom na sy netwerk van kerke en sy televisiestasie in die hoop om ŉ wonderwerk of profesie te ontvang. The Star het vroeër berig nagenoeg 300 Suid-Afrikaners van verskeie kerktoergroepe het in die gebou gebly toe dit ineengestort het. Lees ook: 67 SA’ners sterf in Nigerië by TB Joshua-gebou SA’ners dalk geraak deur ineenstortings in Nigerië